2025-yilda O‘zbekistonda yoshlar o‘rtasidagi IV yozgi Osiyo o‘yinlarini o‘tkazishga tayyorgarlik ko‘rish chora-tadbirlari to‘g‘risida

O‘zbekiston Respublikasi Prezidentining “2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Ilm, ma’rifat va raqamli iqtisodiyotni rivojlantirish yili”da amalga oshirishga oid davlat dasturi to‘g‘risida” 2020-yil 2-martdagi PF-5953-son Farmoniga muvofiq 2025-yilda O‘zbekistonda yoshlar o‘rtasidagi yozgi Osiyo o‘yinlarini o‘tkazishga tayyorgarlik ko‘rish maqsadida Vazirlar Mahkamasi qaror qiladi:
 1. Osiyo Olimpiya kengashining (keyingi o‘rinlarda — OOK) 2019-yil 28-sentabrda Doxa shahrida (Qatar) bo‘lib o‘tgan 73-Ijroqo‘m yig‘ilishida 2025-yilda yoshlar o‘rtasidagi IV yozgi Osiyo o‘yinlarini Toshkent shahrida (keyingi o‘rinlarda — “Toshkent — 2025” yozgi Osiyo o‘yinlari) o‘tkazishga rozilik bildirish to‘g‘risida qaror qabul qilinganligi ma’lumot uchun qabul qilinsin. 
 2. Quyidagilar:
 “Toshkent — 2025” yozgi Osiyo o‘yinlarini o‘tkazishni tashkil etish bo‘yicha tashkiliy qo‘mita (keyingi o‘rinlarda — Tashkiliy qo‘mita) tarkibi 1-ilovaga; 
 “Toshkent — 2025” yozgi Osiyo o‘yinlarini yuqori saviyada o‘tkazishga tayyorgarlik ko‘rish bo‘yicha chora-tadbirlar dasturi 2-ilovaga muvofiq tasdiqlansin.
 3. O‘zbekiston Milliy olimpiya qo‘mitasi hamda O‘zbekiston Respublikasi Jismoniy tarbiya va sport vazirligining ilg‘or davlatlar tajribasidan kelib chiqib, Osiyo o‘yinlarini yuqori saviyada tashkil etish va o‘tkazish bilan bog‘liq vazifalarni yagona organ orqali tizimli amalga oshirish maqsadida yuridik maqomga ega bo‘lgan O‘zbekiston Milliy olimpiya qo‘mitasi huzurida “Toshkent — 2025” yozgi Osiyo o‘yinlarini o‘tkazish direksiyasini (keyingi o‘rinlarda — Direksiya) tashkil etish to‘g‘risidagi taklifi ma’qullansin. 
 4. Quyidagilar Direksiyaning asosiy vazifalari etib belgilansin:
 O‘zbekistonda Osiyo o‘yinlarini o‘tkazish bo‘yicha OOK bilan O‘zbekiston Respublikasi Hukumati o‘rtasida shartnomalar, kelishuvlar, memorandumlar va kafolat xatlarini imzolash tadbirlarini tashkil etish; 
 OOK va sport turlari bo‘yicha Osiyo sport federatsiyalari (uyushmalari) bilan o‘zaro hamkorlik qilish, OOK tomonidan tasdiqlangan Osiyo o‘yinlariga tayyorgarlikning bosh rejasini tuzish, Osiyo o‘yinlarining dasturini hamda milliy qadriyatlarimizdan kelib chiqib, “Toshkent — 2025” Osiyo o‘yinlarining logotipini ishlab chiqish;
 Osiyo o‘yinlarini yuqori saviyada tashkil etish va o‘tkazish bo‘yicha xalqaro va respublika miqyosidagi tadbirlar hamda uning doirasida ko‘rgazmalar, konferensiyalar, ilmiy-amaliy anjumanlar va boshqa tadbirlarni o‘tkazish;
 mavjud infratuzilmalar quvvatini tahlil qilish asosida Osiyo o‘yinlari o‘tkaziladigan sport inshootlari va boshqa obyektlarni OOK va xalqaro sport federatsiyalari talablariga muvofiq tayyorlash, ularni zarur bo‘ladigan sport, tibbiy, texnik va boshqa jihozlar bilan ta’minlash; 
 Osiyo o‘yinlarini o‘tkazish bilan bog‘liq bo‘lgan barcha masalalarni muvofiqlashtirish va zarur hollarda Tashkiliy qo‘mita va manfaatdor vazirlik va idoralarga takliflar kiritish;
 televizion ko‘rsatuvlarni taqdim etish va texnik tayyorgarlik, efirga uzatish huquqlari himoyasi, o‘yinlar, uning tantanali ochilish hamda yopilish marosimlariga tayyorgarlik ko‘rish;
 Osiyo o‘yinlari g‘oyalari va qadriyatlarini targ‘ib etishga qaratilgan reklama tadbirlarini o‘tkazish, axborot bilan ta’minlash, marketing dasturlarini amalga oshirish, Osiyo o‘yinlariga homiylarni jalb qilish; 
 Osiyo o‘yinlariga tayyorgarlik ishlarining borishi ommaviy axborot vositalari orqali, shu jumladan Internet jahon axborot tarmog‘ida keng yoritilishini tashkil etish; 
 Osiyo o‘yinlarini o‘tkazish bilan bog‘liq bo‘lgan barcha sarf-xarajatlar ro‘yxatini shakllantirish; 
 Osiyo o‘yinlariga tayyorgarlikning borishi va amalga oshirilayotgan ishlar to‘g‘risida Tashkiliy qo‘mitaga muntazam ravishda hisobot taqdim etib borish.
 5. O‘zbekiston Milliy olimpiya qo‘mitasi:
 bir oy muddatda Direksiyaning ustavini belgilangan tartibda tasdiqlasin va uning davlat ro‘yxatidan o‘tkazilishini ta’minlasin;
 2021-yil 1-aprelga qadar O‘zbekiston Respublikasi Jismoniy tarbiya va sport vazirligi hamda Moliya vazirligi bilan birgalikda Direksiyaning mablag‘larini shakllantirish va ulardan foydalanish tartibi to‘g‘risidagi nizomni, Direksiyaning tuzilmasini, shtatlar jadvalini va xodimlarning lavozim maoshlari miqdorini belgilangan tartibda tasdiqlash uchun Vazirlar Mahkamasiga kiritsin.
 6. Tashkiliy qo‘mitaga (A.A. Abduxakimov):
 2021-yil 1-yanvarga qadar OOK rahbariyati boshchiligidagi delegatsiyaning Toshkent shahriga tashrifini tashkillashtirish bo‘yicha muzokaralar olib borish;
 O‘zbekistonda Osiyo o‘yinlarini o‘tkazish bo‘yicha OOK bilan O‘zbekiston Respublikasi Hukumati o‘rtasida shartnomalar, kelishuvlar, memorandumlar va kafolat xatlarini imzolash; 
 Osiyo o‘yinlarini yuqori saviyada tashkil etish bo‘yicha barcha vazirlik va idoralar ishini muvofiqlashtirib borish hamda ularning hisobotlarini eshitish;
 Osiyo o‘yinlarini o‘tkazishga tayyorgarlik ko‘rish bo‘yicha barcha masalalarni va yuzaga keladigan muammolarni operativ hal etish vazifalari yuklansin.
 7. Belgilansinki, Xalqaro olimpiya qo‘mitasi, OOK, xalqaro va Osiyo federatsiyalari vakillarining tashrifi hamda Tashkiliy qo‘mita a’zolarining xizmat safari bilan bog‘liq barcha xarajatlarni, shu jumladan, aviachiptalar, ichki transport, yashash va ovqatlanish xarajatlarini qoplash O‘zbekiston Respublikasi Jismoniy tarbiya va sport vazirligining sport va ommaviy jismoniy tarbiya tadbirlarining kalendar rejasiga muvofiq har yili ajratiladigan budjet mablag‘lari doirasida, O‘zbekiston Milliy Olimpiya qo‘mitasi mablag‘lari hamda yuridik va jismoniy shaxslarning homiylik xayriyalari mablag‘lari va qonunchilik hujjatlarida taqiqlanmagan boshqa manbalar hisobidan amalga oshiriladi. 
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — turizm va sport vaziri A.A. Abduxakimov hamda O‘zbekiston Milliy olimpiya qo‘mitasi raisi R.M. Shaabduraxmonov zimmasiga yuklansin.